Etzebeth huis toe weens ‘persoonlike redes’Eben Etzebeth. (Foto: DIARMID COURREGES/AFP) Springbok-slot Eben Etzebeth het bevestig hy verlaat die Franse klub Toulon om aan die einde van die seisoen terug te keer Suid-Afrika toe. Daar word reeds gepraat van sy moontlike skuif na die Sharks in Durban. Die 30-jarige slot het hom in 2019 by die Franse klub aangesluit, maar het hierdie seisoen nog net een keer gespeel. Dit was in gister se oorwinning met 21-18 oor die Top-14-voorloperspan, die Bordeaux Begles. “Ek is hartseer om Toulon en my spanmaats te verlaat aan die einde van die seisoen, maar persoonlike redes dwing my om dit te doen,” het hy aan AFP gesê. Etzebeth se seisoen het begin met toetse vir Springbokke in die Rugbykampioenskap en daarna het hy vir die Bokke in November se Europese toetse gespeel. Hy het in die nederlaag teen Engeland vir die derde keer harsingskudding opgedoen. Kort nadat hy dus vyf maande weg was van Toulon af, was hy vir nog drie maande op die krukkelys. Die klub het in ŉ verklaring gesê Etzebeth het die wens uitgespreek om sy kontrak te beëindig voordat hy om persoonlike redes na Suid-Afrika terugkeer. “Bewus van die probleme wat die speler ondervind, het Toulon kennis geneem van sy versoek en dit aanvaar.”